ທີ່ການຕ້ອນຮັບ, ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດ ວິສາມັນຜູ້ມີອຳນາດເຕັມ ແຫ່ງ ສປປ.ລາວ ປະຈຳ ສສ.ຫວຽດນາມ ໄດ້ສະແດງຄວາມຂອບອົກຂອບໃຈ ມາຍັງການນຳ ແລະ ອຳນາດການປົກຄອງແຂວງເລິມດົ່ງ, ແຂວງກອນຕູມ ທີ່ໄດ້ໃຫ້ການຕ້ອນຮັບຢ່າງອົບອຸ່ນ. ພ້ອມທັງ ກໍ່ສະແດງຄວາມຂອບໃຈພັກ, ລັດ ແລະ ປະຊາຊົນຫວຽດນາມ ທີ່ໄດ້ໃຫ້ການຊ່ວຍເຫລືອ ພັກ, ລັດ ແລະ ປະຊາຊົນລາວ ຕະຫລອດມາ ໂດຍສະເພາະແມ່ນແຂວງເລິມດົ່ງ ແລະ ແຂວງກອນຕູມ ທີ່ໄດ້ໃຫ້ການຊ່ວຍເຫລືອແກ່ບັນດາແຂວງແຮກສ່ຽວຂອງລາວຕະຫລອດມາ, ພິເສດແມ່ນການຊ່ວຍກໍ່ສ້າງຊັບພະຍາກອນມະນຸດ.ທີ່ການຕ້ອນຮັບ, ການນຳແຂວງເລິມດົ່ງ ແລະ ແຂວງກອນຕູມ ໄດ້ຕີລາຄາສູງ ທີ່ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດ ວິສາມັນຜູ້ມີອຳນາດເຕັມ ແຫ່ງ ສປປ.ລາວ ປະຈຳ ສສ.ຫວຽດນາມ ໄດ້ນຳພາຄະນະສະຖານທູດລາວທີ່ ນະຄອນຫລວງຮ່າໂນ້ຍ, ສະຖານກົງສຸນໃຫຍ່ຂອງລາວ ທີ່ ນະຄອນດານັງ, ນະຄອນໂຮ່ຈິມິນ ເດີນທາງມາຢ້ຽມຢາມ ແລະ ເຮັດວຽກຢູ່ແຂວງເລິມດົ່ງ ແລະ ແຂວງກອນຕູມ ໃນຄັ້ງນີ້ ເຊິ່ງເປັນການສືບຕໍ່ກະຕຸກຊຸກຍູ້ເສີມຂະຫຍາຍສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ,ສອງລັດ ແລະ ປະຊາຊົນ ຂອງສອງປະເທດ ໂດຍສະເພາະ ກໍແມ່ນການພົວພັນຮ່ວມມືຊ່ວຍເຫລືອ ເຊິ່ງກັນ ແລະ ກັນ ລະຫວ່າງບັນດາແຂວງທ້ອງຖິ່ນຂອງລາວ ແລະ ຫວຽດ ນາມ ໃຫ້ນັບມື້ນັບແຕກ ດອກອອກຜົນຍິ່ງໆຂຶ້ນ. ພ້ອມທັງ ກໍ່ໄດ້ລາຍງານສະພາບການພັດທະນາເສດຖະກິດ ແລະ ສັງຄົມ ຂອງແຂວງໂດຍຫຍໍ້ ກໍຄືການຮ່ວມມືກັບບັນດາແຂວງແຮກສ່ຽວຂອງ ສປປ.ລາວ ໃຫ້ຊາບ.
ທ່ານ ແສງເພັດ ຮຸ່ງບຸນຍວງ ກໍ່ໄດ້ຕີລາຄາສູງຕໍ່ຜົນສຳເລັດອັນໃຫຍ່ຫຼວງ, ຮອບດ້ານທີ່ຍາດມາໄດ້ໃນການພັດທະນາເສດຖະກິດ-ສັງຄົມຂອງແຕ່ລະແຂວງ ໂດຍສະເພາະໃນປີ 2020 ເຖິງຈະຖືກຜົນກະທົບຈາກການລະບາດຂອງເຊື້ອພະຍາດໂຄວິດ-19 ກໍຕາມ ແຕ່ສອງແຂວງກໍສາມາດຈັດຕັ້ງປະຕິບັດສອງເປົ້າໝາຍທີ່ສໍາຄັນເປັນຕົ້ນຄື: ສະກັດກັ້ນ, ປ້ອງກັນການລະບາດຂອງເຊື້ອພະຍາດໂຄວິດ-19 ແລະ ພັດທະນາເສດຖະກິດ-ສັງຄົມ... ທ່ານ ແສງເພັດ ຮຸ່ງບຸນຍວງ ກໍ່ຢັ້ງຢືນວ່າ: ໃນຖານະມາດຳລົງຕຳແໜ່ງເປັນເອກອັກຄະລັດຖະທູດ ວິສາມັນຜູ້ອຳນາດເຕັມ ແຫ່ງ ສປປ.ລາວ ປະຈໍາ ສສ.ຫວຽດນາມ ຈະສືບຕໍ່ເປັນຂົວຕໍ່ທີ່ສຳຄັນ ເພື່ອສົ່ງເສີມການພົວພັນຮ່ວມມືສອງປະເທດໃຫ້ນັບມື້ນັບມີການພັດທະນາເຂົ້າສູ່ລວງເລິກ ແລະ ກວ້າງຂວາງ, ຈະທຸ່ມເທເຫື່ອແຮງ, ສະຕິປັນຍາຂອງຕົນເຂົ້າໃນການເສີມຂະຫຍາຍສາຍພົວພັນພິເສດສອງຊາດລາວ ແລະ ຫວຽດນາມໃຫ້ຈະເລີນແຕກດອກອອກຜົນຍິ່ງໆຂຶ້ນ.
ໄຊພອນ